
Bucuros şi în acelaşi timp plăcut surprins să fiu invitat la Simpozionul 
Internaţional Identitatea creştină şi valorile Europei de astăzi, mărturisesc 
că tema propusă de mine este una dificilă, întrucât cred că dezbaterea ei 
este o piatră de încercare atât pentru cercetătorii laici, cât şi pentru cei din 
mediul ecleziastic. 

Voi încerca să prezint doar punctul de pornire al unei reflecții care de- 
pinde, bineînțeles, de contextul în care facem interpretarea sa, mai precis 
de modul în care înţelegem fiecare dintre noi criza modernităţii. Înţelegem 
în general modernitatea ca pe un moment nefinalizat istoric, dar cu conse- 
cințe evidente în cotidianul nostru. Între produsele acesteia se numără şi 
structurile politice actuale, iar dintre acestea va fi pragmatic mai util pen- 
tru noi să ne gândim la baza teoretică şi de organizare a Uniunii Europene. 
Motivul acestei reflecții poate fi şi unul programatic: ca proaspeți membri 
ai acestei structuri care are o istorie îndelungată, n-am avut un contact 
cultural direct cu sursele ei, iar deciziile politice şi filozofice care stau la 
baza ei ne sunt distante, întrucât noi ca popor nu am trăit aceste decizii. 
Singura formă de recuperare a lor este una istorică şi culturală, iar istoria 
filozofiei politice medievale poate fi un instrument în acest sens. 

Dacă vrem să găsim soluţia crizei societății de astăzi, trebuie să vedem 
cum s-a ajuns în această situație. Pentru aceasta mai întâi trebuie să cer- 
cetăm de unde s-a plecat, ce decizii iniţiale au configurat sistemul organi- 
zării sociale în modernitate. Mai detaliat, trebuie analizat ce resemnificări 
valorice au dus la reconfigurările structurale care, la rândul lor, au avut 
drept consecință fondarea sistemului politic într-un cadru separat — dar nu 
şi opus — organizării religioase a comunității umane. 


Ideile politice, aşa cum ni se înfăţişează în textele de filozofie politică, 
nu sunt întotdeauna rezultatul originalității celor care le susţin. În cele 
mai multe dintre cazuri, ideile, teoriile, construcţiile care alcătuiesc un sistem 
politic sunt preluate de la alți gânditori şi, prin aplicarea lor într-un context 
dat, ele se îmbogățesc cu sensuri şi valoare. Totodată, fiecare teoretician al 

domeniului politic vine în contact cu un număr mult mai mare de idei, 
deseori contradictorii, decât ar putea el asuma. Dintre toate aceste con- 
strucţii teoretice, doar unele sunt preluate şi continuate de un număr mare 
de filozofi. Apare însă întrebarea: de ce anumite sisteme politice sunt pri- 
vilegiate şi vin frecvent în atenţia acestor gânditori, pe când altele nu re- 
zistă mai mult de o epocă? Vom propune ca răspuns ideea că nu tradiția, 
nici intenţia de evidenţiere individuală a vreunui cercetător, ci modul în 
care aceste teorii răspund unor probleme politice reale, de importanţă ge- 
nerală, valorizează aceste idei şi duce la transmiterea lor de-a lungul isto- 
riei filozofiei politice. 

Cultura europeană a fost marcată încă de la început de o scindare a lu- 
mii în două categorii opuse şi ierarhizate valoric: categoria topologic infe- 
rioară, materială sau corporală şi categoria topologic superioară, spirituală, 
considerată perfectă şi rațională. Acest dualism funcționează în toate 
structurile gândirii umane, delimitând esenţial două planuri pentru fiecare 
domeniu, de la ontologie, antropologie, artă până la domeniul politic. Do- 
meniul politic este însă unul atipic pentru o astfel de abordare, deoarece 
factorul irațional nu subzistă în mod esenţial în politică. Dacă pentru pla- 
nul corporal la nivelul omului există o stare extremă complet iraţională, 
având ca analog animalul, pentru planul ontologic avem materia ca maximă 
imperfecţiune, în plan politic, o lipsă totală de organizare politică nu mai 
poate face obiectul unei ştiinţe. De aceea, la polul negativ al puterii politice 
a fost considerată guvernarea coruptă, nu pentru că este iraţională, căci se 
bazează pe rațiunea tiranului, nici pentru că este interesată doar material, 
căci dictatorii se sprijină, mai degrabă, pe o idee, ci pentru că este maxima 
imperfecţiune a unui sistem de organizare şi conducere a unei societăţi. 
Alegerile politice au fost însă marcate de dualismul ontologic pentru o lungă 
perioadă de timp în occident. În anul 494 Papa Gelasiu I, prin influenta 
scrisoare Duo sunt către împăratul Anastasiu I, impune principiul dualist 
care va rămâne o regulă a sistemului politic pentru aproape un mileniu. 
Timp de aproape 1.000 de ani puterea civilă este doar un auxiliar al puterii 
religioase. 

De ce conducerea politică trebuie să fie laică? Pe ce se întemeiază statul? 
Cine trebuie să facă legile? Cine poate judeca şi aplica corecţii? Cum se 
poate realiza pacea socială? Sunt întrebări la care Marsilio din Padova în- 
cearcă să răspundă şi întrebări pentru care noi astăzi avem răspunsuri. 
Avem un sistem politic bazat pe separarea puterilor în stat şi pe o societate 
civilă cu drept de decizie politică, dar în anumite situaţii extreme, în care 
acest sistem de organizare duce la consecinţe indezirabile (rezultate nedo- 
rite la scrutine electorale, imposibilitatea luării unor decizii politice etc.) o 
mare parte a acestui sistem o moştenim, face parte din acea tradiție care 

funcționează ca sistem decizional atunci când se instituie o anumită formă 
de conducere politică. Prin urmare, dacă aceste decizii care întemeiază as- 
tăzi instituţiile politice dovedesc la un moment dat că prezintă fisuri, dis- 
cordanțe sau chiar inconsecvenţe, trebuie să ne întoarcem la ele şi să le 
studiem în detaliu pentru a vedea dacă acele opțiuni care au fost făcute în 
trecut sunt corecte, consecvente şi coerente şi dacă determinaţiile lor con- 
textuale nu le invalidează pentru contemporaneitate. Desigur, aceasta este 
abordarea filozofică şi se bazează pe conceptul de tradiţie ca element func- 
tional ce determină direct contextul problematic al filozofiei politice, alcă- 
tuind o cultură politică şi înglobând diferitele ideologii care au apărut şi 
s-au decantat de-a lungul istoriei. 

Cercetând fundamentele filozofice ale lumii occidentale, putem înțelege 
de ce este susținut un anumit model politic, mai degrabă, decât altul, cum 
s-a născut acest model, ce modele concurente depăşeşte el, ce compromi- 
suri include şi care sunt elementele lui bune şi slabe. 

Vom încerca să rămânem pe o poziție realistă în ce priveşte ideile politice 
ale lui Marsilio din Padova. După cum observă Quentin Skinner!, cercetă- 
torii filozofiei medievale sunt deseori atraşi să compare idei politice medi- 
evale cu ideile actuale. Există două perspective în cercetarea istoriei gândirii 
şi ambele sunt viciate de o intenţie ce depăşeşte cadrul. Una este aceea de 
a considera că ideile politice din marile texte sunt eterne, depăşesc cadrul 
textului şi pot fi aplicate în alte părți. Se aşteaptă ca marii gânditori să 
explice concepte perene de relevanță continuă. Cealaltă perspectivă este 
cea din care se consideră că textele politice sunt legate inseparabil de con- 
text şi că avem nevoie de cunoaşterea circumstanțelor social-politice pen- 
tru a-i determina sensul. Ambele ratează intenția textului şi relevanţa lui. 
Prima se rupe total de intenţia autorului, sfârşind în anacronisme şi fan- 
tezii. A doua pierde din vedere aspectul general, cercetând doar situația 
particulară istorică a textului, şi ratează astfel obiectul ştiinţific de studiu. 

Prin urmare, vom evita să-l considerăm pe Marsilio din Padova drept 
autor al ideii de separație a puterilor în stat, sursă a pozitivismului juridic, 
inițiator al liberalismului politic sau teoretician al contractului social, 
chiar dacă textul, corelat cu istoria ulterioară a gândirii politice, face posi- 
bil acest lucru. Marsilio nu putea participa la o dispută politică care a avut 
loc mult după moartea lui. Nu se susțin nici comentariile despre rezonanța 
ideilor sale juridice în sistemele ulterioare, poziție des abordată de cercetă- 
torii americani din ultimul timp. 


1 Cf. QUENTIN SKINNER, „Meaning and Understanding in the History of Ideas”, History 
and Theory 8/1 (1969) 3-53. 

A căuta soluţii alternative ale problemelor noastre imediate la gânditorii 
din trecut este o eroare metodologică gravă, chiar o eroare etică. Dar a în- 
cerca să înveţi din trecut, să stabileşti distincţia dintre ce este necesar şi ce 
este construct al situaţiei contingente este una dintre puţinele metode juste 
de a construi o conştiinţă de sine, iar când e vorba de problematica filozo- 
fiei politice occidentale, un astfel de demers este, probabil, singurul înte- 
meiat pentru a recupera pas cu pas sensul unei culturi politice a cărei 
consecință este şi sistemul politic (sau sistemele politice) în care trăim mai 
mult sau mai puţin. 

În momentul în care vrem să folosim consecinţele interpretărilor filozo- 
fiei politice clasice, trebuie să avem, în primul rând, în vedere specificitatea 
ei. În funcție de cum este tematizat obiectul său principal, vom observa 
trăsăturile sale definitorii. 

În primul rând, filozofia politică clasică concepe omul în sens aristotelic, 
ca animal social-politic. Însă ce este umanitate în om nu rămâne doar la 
nivelul imanenţei evenimentului politic, ci, în sens larg, omul transcende 
cetatea. O primă consecință este aceea că gândirea politică caută „cetatea 
reală”, cetatea transcendentă, perfectă, rațională, şi nu cetatea sensibilă. 

În al doilea rând, omul este conştient de limitarea sa, de imperfecțiunea 
sa în calitate de creatură, este conştient că nu are acces direct la realitățile 
ideale. Prin urmare, filozofia politică clasică, văzută ca o formă de gândire 
practică, trebuie să creeze cetatea posibilă, acea cetate care este cea mai 
apropiată de modelul realității ideale. 

În al treilea rând, statul e conceput prin analogie cu sufletul uman. Mo- 
delul analogic este pentru filozofii preclasici atât o garanţie ontologică (ga- 
ranția că ierarhia lumii este respectată în toate structurile sale), cât şi una 
gnoseologică (garanţia că modelul gândit este coerent cu realitatea, că este 
corect fundamentat). De aici derivă drept consecință ideea că statul are 
trăsăturile sufletului: virtuţi, rațiune, necesităţi, şi că, la fel cum scopul 
individului este binele din punct de vedere individual?, la fel există un bine 
comun şi pentru stat. Prin urmare, între politică şi etică nu există opoziţie, 
ba, mai mult, sistemul politic trebuie să fie, în primul rând, moral. 

Caracteristica fundamentală a filozofiei politice medievale este caracte- 
rul său reflexiv. Scopul său de lucru este, în cele mai multe dintre cazuri, 
justificarea post factum a unor fenomene şi decizii politice. Pentru că pro- 
vine dintr-un model absolut, gândirea politică medievală nu discută alter- 
native. Nu există modele concurente, nu există orientări politice, există 
doar o politică corectă şi fenomene politice greşite. Este şi motivul pentru 
care deseori discursul politic se sprijină pe critica unor modele imperfecte, 


2 ARISTOTEL, Etica Nicomahică, 1094 a1-18. 

iar sfântul Augustin excelează în această tehnică. Principiul e simplu, dar 
autoreferenţial: întrucât cetatea noastră este concepută după modelul di- 
vin, comparaţia cu celelalte cetăți scoate în evidenţă valabilitatea alegerilor 
noastre. Din faptul că există un singur model privilegiat mai rezultă încă 
un lucru interesant, şi anume că în filozofia politică clasică nu poate exista 
extremă politică. Prin urmare, politica, aşa cum o gândim noi azi, cu opți- 
uni, cu orientări, cu programe ideologice concurente, este un fenomen mo- 
dern prin excelență. Filozofia politică modernă are un caracter activ, iar 
acesta duce la un activism politic. Într-adevăr, filozofii politici moderni 
sunt implicați nu doar teoretic în politică, ci sunt, în majoritatea lor, agenţi 
politici. 

Un moment de referință pentru tematizarea gândirii politice occidentale 
rămâne acela de tranziție de la filozofia politică clasică la cea modernă. 
Este o evoluţie care are loc în timp, însă nu este omogenă. Cu un rol larg 
dezbătut, Marsilio din Padova este uneori amintit ca cel mai original gân- 
ditor politic medieval, alteori ca unul dintre precursorii modernităţii, iar 
în alte cazuri este considerat o apariţie contextuală tributară evenimente- 
lor locale. 

Marsilio din Padova este adesea privit ca cel mai important şi original 
gânditor politic al Evului Mediu (mai degrabă, din motive moderne?) şi 
precursor al aproape fiecărei teorii politice semnificative: Machiavelli şi 
divorțul moralei de politică, Luther şi Reforma protestantă“, politica ecle- 
ziastică a lui Hooker* şi a altor elisabetani, doctrina lui Brodin despre 
suveranitatea legislativă, statul omnipotent al lui Hobbes, toleranța religi- 
oasă a lui Locke, separaţia puterilor la Montesquieu, teoriile democratice 
ale lui Rousseau şi ale Revoluţiei Franceze, doctrinele socialiste din secolul 
al XIX-lea şi interpretarea materialistă a ideologiilor la Marx. 

Chiar dacă este cel mai radical gânditor politic medieval, aşa cum apare 
din principala sa lucrare, el nu poate fi considerat un gânditor solitar. Se 
înscriu în aceeaşi direcție de gândire, adică a conceperii unei alternative 
politice pur teoretice, folosind metode specifice scolasticii, şi William Ock- 
ham, cu care a colaborat la curtea de Bavaria, şi Dante, care se inspiră din 
el în De Monarchia. 

Poziția lui Marsilio este direct corelată cu o stare de fapt social-istorică 
de criză de la sfârşitul secolului al XIII-lea. Din punct de vedere politic, 


3 Cf. Alan GEWIRTH, Marsilius of Padua, The Defender of the Peace. I. Marsilius of Pa- 
dua and Medieval Political Philosophy, Columbia University Press, New York 1951, 303. 

* În secolul al XVI-lea mulţi apărători ai papalității l-au acuzat pe Luther că şi-ar fi 
derivat doctrina din cea a lui Marsilio şi au susținut respingerea acestuia. Dintre ei, Alber- 
tus Pighius, Antonius Floribellus şi alţii, cf. Alan GEWIRTH, Marsilius of Padua... 

5 Richard HookER, Laws of Ecclesiastical Polity, VII, XI, 8. 

situația oraşelor din Nordul Italiei se înrăutăţise. Starea în care au ajuns 
oraşele italiene era din ce în ce mai mult atribuită intervenţiei statului 
papal în chestiuni interne, iar consecința era un continuu conflict politic 
sau absența păcii sociale. Din punct de vedere economic, începe să se dez- 
volte o pătură socială cu caracter burghez, bazată pe activităţi productiv- 
mercantile şi care se simte constrânsă în acţiunile sale de structurile poli- 
tice ecleziastice. Din punct de vedere al evoluţiei intelectuale, iată apariția 
în secolul al XIII-lea a unei mişcări pur intelectuale, denumită ulterior 
averroism latin sau aristotelism heterodoxt. O dată cu dezvoltarea univer- 
sităților, această categorie socială îşi reclamă independența, intră în con- 
flict cu autorităţile eclesiastice, dar continuă să existe, favorizată de con- 
textul istoric incert. Prin ei filozofia europeană recuperează ideile lui 
Aristotel, care sunt integrate în disputele scolastice şi apărate dintr-o con- 
vingere raționalistă şi intelectualistă capitală. 

În acest context, Marsilio din Padova preia influenţele averroismului 
latin, pe care le îndreaptă programatic împotriva pretențiilor clerului de 
supremație politică. O scurtă notă biografică ne va dovedi că opţiunea lui 
nu e inocentă. 

Marsilio dei Mainardini, cunoscut şi sub numele de Marsilio da Padova, 
Marsilius de Padua ş.a., s-a născut între 1275-1280 la Padova. Tatăl său 
era notar la Universitatea din Padova, loc în care Marsilio a avut contact 
cu viața intelectuală. La 12 martie 1313 Chartularium Universitatis Pari- 
siensis îl atestă ca rector al Universităţii din Paris (probabil, din decembrie 
1312 până în martie 1313). Este propus pentru o funcție canonică de către 
Papa loan al XXII-lea, însă nu o ocupă. Este implicat ulterior în disputele 
epocii alături de ghibelini, reprezentându-i pe Can Grande della Scala şi 
Matteo Visconti în disputele cu papalitatea. Probabil, după eşecul negocie- 
rilor se întoarce la Paris, unde termină pe 24 iunie 1324" tratatul său 
fundamental, Defensor pacis. Lucrarea este publicată anonim, dar în mai 
puţin de 2 ani este deconspirat autorul, ceea ce îi atrage şi condamnarea. 
Este obligat să fugă, alături de alt averroist important, Jean de Jandun, la 
curtea lui Ludovic de Bavaria de la Nürnberg, unde rămâne alături de 
Ockham şi alți franciscani. Moare la scurt timp după terminarea celui de-al 
doilea tratat, Defensor minor, probabil prin 1342-1343. 

Defensor pacis este scris pe o perioadă de mai mulți ani, este împărțit în 
trei dictiones, dintre care a treia conţine concluziile programative, în număr 


6 Cf. F VAN STEENBERGHEN, La philosophie au XIII siècle, Louvrain, Paris 1966, 372. 
Van Steenberghen nu e de acord cu titulatura de averroism latin pentru mişcarea intelec- 
tuală de la Paris dintre anii 1260-1277, motivând prin caracteristica fundamental aristote- 
lică a acestui curent. 

T MARSILIO DIN PADOVA, Defensor pacis, III. III. 

de 42. Prima dictio se bazează pe surse filozofice şi dezbate cauzele comune 
sau generale ale pierderii păcii civile. A doua dictio se bazează pe texte ju- 
ridice şi pe propria interpretare a Bibliei şi tratează cauzele neobişnuite, 
singulare, speciale ale pierderii păcii. Marsilio din Padova găseşte un acord 
între Aristotel şi Noul Testament în privința faptului că religia nu trebuie 
să interfereze cu funcția de guvernare a cetăţii. 

Sistemul marsilian are la bază decizia comună a cetățenilor (civitas, ci- 
vium, comunitas, concilium fidelium) sau a părţii reprezentative a lor 
(pars valentior). Poporul are funcţia de legislator în mod direct sau prin 
reprezentanţi. El delegă puterea executivă unei pars principans care pune 
în aplicare legea. Legea are un caracter esenţial în statul lui Marsilio, în- 
trucât prin ea se realizează ordinea politică. El preia distincția tomistă 
între lege divină şi lege umană, exclude legea divină din teoretizările rați- 
onaliste datorită caracterului său transcendent, fiind considerată ca atare, 
dar cu aplicabilitate la faptele de credință, şi fondează legea umană pe as- 
pectul ei coercitiv. Coerciţia, reglementată prin lege şi dispusă de principele 
uman, este menită să mențină echilibrul într-un stat fondat natural, dar 
menţinut contractual. 

Prin Marsilio din Padova are loc reinstaurarea regimului rațiunii în 
politică. Chiar dacă este în mod evident un anticlericalist, Marsilio nu este 
un anticreştin, întrucât pentru el statul este unul creştin, cetățenii sunt 
toți creştini, iar canoanele religioase fac obiectul deciziei comune. Admi- 
nistrarea celor ce țin de credință revine clerului, dar nimic altceva. Schim- 
barea radicală este una implicită, pentru Marsilio din Padova omul nu mai 
este un homo religiosus, ci revine la zóon politikon aristotelic; pentru poli- 
tică omul nu se mai defineşte prin aspiraţia sa religioasă, ci prin funcția 
socială. Iar instituţiile urmează noua reorientare, producându-se cea mai 
mare turnură politică teoretică a Evului Mediu: dacă în tradiția creştină 
marcată de Duo sunt statul este un oficiu al Bisericii (auctoritas sacrata 
pontificum et regalis potestas... in quibus tanto gravius pondus est sacerdo- 
tum), la Marsilio din Padova Biserica este un oficiu al statului (Super 
omnem singularem personam mortalem cuiuscumque condicionis existat, 
atque collegium laicorum aut clericorum, auctoritate legislatoris solummodo 
principantem iurisdiccionem, tam realem quam personalem, coactivam ha- 
bere). De aceea, îl putem privi pe Marsilio, mai degrabă, ca pe un vizionar 
la nivel social şi politic, un gânditor care a intuit soluția unei crize, cea a 
Bisericii medievale, a inaugurat altă criză, cea a individului dezrădăcinat 
din fenomenul religios, şi a restabilit primatul rațiunii în conflictul politic. 


8 Duo sunt..., Scrisoarea papei Gelasiu I către împăratul Atanasiu I: PL 59, 42a. 
9 MARSILIO DIN PADOVA, Defensor pacis, III, II, 15. 

Marsilio din Padova inaugurează o nouă serie de gânditori politici în 
istoria culturii occidentale, şi anume aceea a fondatorilor de doctrine şi 
ideologii, dintre care se remarcă figurile radicale, extreme, cele ale căror so- 
luţii reprezintă cele mai decisive eforturi de construcţie rațională, care pre- 
dispun la aderenţă şi au consecinţe istorice profunde, ca Hegel sau Marx. 

În acelaşi timp, Marsilio din Padova revine la forma aristotelică a statu- 
lui, repunând în discuţie modelul statului funcțional. El stă la baza unor 
decizii intelectuale ce au dus la fondarea liberalismului politic, iar conse- 
cinţele acestor decizii sunt prezente latent în structurile politice actuale. 
Într- adevăr, Europa de azi e întemeiată pe ideea unei comunităţi active 
politic, care ia decizii prin întreaga sa masă de cetățeni sau prin reprezen- 
tanţi, care este condusă de un aparat politic ce se supune legilor şi deciziilor 
poporului, însă care nu interferează cu viața personală a individului. Azi 
înțelegem ideea de libertate religioasă tocmai prin absenţa constrângerilor 
de stat, iar Biserica, eliberată de actul politic, cu toate consecințele şi im- 
plicaţiile acestuia, îşi poate urmări scopul oferindu-le cetățenilor nu obli- 
gaţii, ci conştiinţa alegerii. 


Fiind întrebat despre sensul păcii la Marsilio din Padova, răspunsul 
meu este că Marsilio vede în pace valoarea absolută pe care se poate fonda 
societatea. Există două stări opuse, cea de pace şi cea de război, iar în cea 
de război, spune Marsilio, individul nu-şi poate urmări scopurile”. Prin 
urmare, pacea este condiţia principală a fericirii cetățenilor, idee care ex- 
clude teoria războiului pentru pace. Toţi au acelaşi drept de a fi fericiți şi 
nimeni nu trebuie sacrificat decât dacă încalcă legea. Însă orice decizie 
care îi priveşte pe toți oamenii trebuie să se ia într-un cadru de normalitate, 
iar pentru spaţiul politic acest cadru este pacea. 

